CELEX: 62019TN0804
Language: sl
Date: 2019-11-20 00:00:00
Title: Zadeva T-804/19: Tožba, vložena 20. novembra 2019 – HC/Komisija

17.2.2020   
            
            
               SL
            
            
               Uradni list Evropske unije
            
            
               C 54/52
            
         
      Tožba, vložena 20. novembra 2019 – HC/Komisija
      (Zadeva T-804/19)
      (2020/C 54/58)
      Jezik postopka: angleščina
      
         Stranki
      
      
         Tožeča stranka: HC (zastopnika: G. Pandey in V. Villante, odvetnika)
      
         Tožena stranka: Evropska komisija
      
         Predlogi
      
      Tožeča stranka Splošnemu sodišču predlaga, naj:
      
                  —
               
               
                  razglasi za ničen sklep z dne 20. avgusta 2019 Evropskega urada za izbor osebja (EPSO), s katerim sta bila zavrnjena pritožba tožeče stranke na podlagi člena 90(2) Kadrovskih predpisov za uradnike Evropske unije, ki je bila vložena 17. aprila 2019, in odškodninski zahtevek v višini 50 000 EUR;
               
            
                  —
               
               
                  razglasi za ničen sklep natečajne komisije EPSO z dne 21. marca 2019, s katerim je bila zavrnjena prošnja tožeče stranke za ponovno preučitev sklepa natečajne komisije, da se tožeča stranka ne pripusti k naslednji fazi natečaja;
               
            
                  —
               
               
                  razglasi za ničen sklep z dne 28. januarja 2019 na spletnem profilu EPSO, da se tožeče stranke ne vključi na osnutek seznama izbranih uradnikov za sodelovanje na natečaju EPSO/AD/363/18;
               
            
                  —
               
               
                  razglasi za nična obvestilo o javnem natečaju EPSO/AD/363/18, objavljeno 11. oktobra 2018, (1) in v celoti, in celoten osnutek seznama izbranih uradnikov za sodelovanje na zgoraj navedenem natečaju in/ali ugotovi, da je nezakonit in se ne uporablja za tožečo stranko na podlagi člena 277 PDEU;
               
            
                  —
               
               
                  toženi stranki naloži, naj tožeči stranki plača odškodnino v višini 50 000 EUR za škodo, ki je tožeči stranki nastala zaradi zgoraj navedenih izpodbijanih sklepov;
               
            
                  —
               
               
                  predhodno in po potrebi ugotovi, da člen 90 Kadrovskih predpisov v skladu s členom 277 PDEU v obravnavanem primeru ni veljaven in se ne uporabi.
               
            
         Tožbeni razlogi in bistvene trditve
      
      Tožeča stranka v utemeljitev tožbe navaja štiri tožbene razloge:
      
                  1.
               
               
                  Prvi tožbeni razlog: očitna napaka pri presoji delovnih izkušenj tožeče stranke in, v zvezi s tem, da obveznost obrazložitve sklepa ni bila izpolnjena in da sta bila kršena člen 25 Kadrovskih predpisov za uradnike Evropske unije in člen 296 PDEU.
               
            
                  2.
               
               
                  Drugi tožbeni razlog: kršitev člena 41 Listine Evropske unije o temeljnih pravicah in kršitev pravice tožeče stranke do izjave ter, v zvezi s tem, kršitev obveznosti obrazložitve in člena 296 PDEU.
               
            
                  3.
               
               
                  Tretji tožbeni razlog: kršitev členov 1, 2, 3 in 4 Uredbe št. 1 iz leta 1958 (2) ter, v zvezi s tem, kršitev členov 1d in 28 Kadrovskih predpisov, člena 1(1)(f) Priloge III h Kadrovskim predpisom ter načel enakega obravnavanja in prepovedi diskriminacije.
               
            
                  4.
               
               
                  Četrti tožbeni razlog: nezakonitost preverjanja dodatnih sposobnosti glede na člene 1d, 4, 7 in 29 Kadrovskih predpisov.
               
            
         (1)  UL 2018, C 368A, str. 1.
      
         (2)  Uredba št. 1 z dne 15. aprila 1958 o določitvi jezikov, ki se uporabljajo v Evropski gospodarski skupnosti (UL, posebna izdaja v slovenščini, poglavje 1, zvezek 1, str. 3)